นายจ้าง ลูกจ้าง ขอบคุณรัฐบาลที่ออกมาตรการช่วยผ่านพ้นโควิด-19 จนลูกจ้างได้รับโบนัสกว่า 6 เดือน พร้อมเงินพิเศษ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่สื่อมวลชนเผยแพร่ข่าวผู้ใช้ติ๊กต็อกรายหนึ่ง โพสต์คลิปวิดีโอ ขณะพนักงานกำลังยืนฟังเจ้าหน้าที่โรงงานฟอร์ด ระยอง ประกาศโบนัสประจำปี 2565 6.35 เดือน เงินพิเศษ 2.5 หมื่น ขึ้นเงินเดือน 4% จนทำให้พนักงานเฮลั่น ว่า ผมขอแสดงความยินดีกับพนักงานโรงงานฟอร์ด ระยอง ทุกคนที่ได้รับโบนัสและเงินพิเศษต่างๆ เพิ่มในครั้งนี้ ในส่วนของกระทรวงแรงงานต้องขอบคุณผู้บริหารบริษัท ฟอร์ด มอเตอร์ ประเทศไทย ที่ระยองด้วยที่ประกาศโบนัสให้พนักงาน ซึ่งเป็นการสร้างขวัญกำลังใจให้แก่พนักงานและสถานประกอบการได้ดูแลผู้ใช้แรงงานเป็นอย่างดี ด้านนายสถิรยุทธ แสงสุวรรณ รองประธานฝ่ายทรัพยากรบุคคล บริษัท ออโต อัลลายแอนซ์ ประเทศไทย ซึ่งเป็นบริษัทในเครือฟอร์ด มอเตอร์ประเทศไทย เปิดเผยว่า ในช่วงสถานการณ์โควิด-19 ที่ผ่านมา แม้ว่าบริษัทจะประสบปัญหาโควิด-19 แต่ยังมีข้อดีที่รัฐบาลและกระทรวงแรงงานได้ออกมาตรการต่างๆ มาช่วยเหลือนายจ้างและภาคแรงงานในหลายๆ ด้าน ทั้งการลดเงินสมทบ เยียวยานายจ้าง ผู้ประกันตนมาตรา 33 โครงการแฟคทอรี่ แซนด์บ๊อกซ์ เปิดจุดตรวจโควิด จัดหาฉีดวัคซีนมาฉีดให้กับพนักงาน ซึ่งพนักงานกว่า 99 เปอร์เซ็นต์ได้รับวัคซีนโควิด จนทำให้บริษัทเกิดความมั่นคงด้านแรงงาน พนักงานไม่เป็นโควิด สามารถมาทำงานได้ตามปกติ นอกจากนี้ บริษัทยังดูแลพนักงานให้ได้ค่าแรงที่เป็นธรรม มีสวัสดิการที่เหมาะสม และบริษัทก็ได้รับรางวัลแรงงานสัมพันธ์ดีเด่นระดับประเทศ เป็นแบบอย่างที่ดีด้านแรงงานสัมพันธ์ให้กับแรงงานในภาคตะวันออกด้วย